
Forskrift for graden PhD ved Universitetet i Tromsø — Forslag til doktorgradsprogram for graden phd i rettsvitenskap

Vi viser til brev fra Universitetsdirektøren av 15.5.03 og forskrift for graden PhD ved Universitetet i Tromsø, vedtatt av universitetsstyret 19.6.03.
Vedlagt oversender Det juridiske fakultets forslag til doktorgradsprogram for graden PhD i rettsvitenskap, slik det er vedtatt av fakultetsstyret i møte 21. september 2003. Vårt forslag til doktorgradsprogram er på noen områder ikke i samsvar med forskriften og våre kommentarer/ begrunnelser til det, følger under:
§ 5 (doktorgradsprogrammets pkt. 3):
I henhold til forskriftens fjerde avsnitt skal prosjektbeskrivelsen utarbeides i samarbeid med veileder, og det skal være mulig å søke om opptak på bakgrunn av en skisse til et prosjekt. En prosjektbeskrivelse skal så utarbeides innen seks måneder etter opptak.
Jur-faks kommentarer:
Oppnevning av veileder skjer som en del av opptaksvedtaket. Kandidatene har anledning til å foreslå veileder, men det er fakultetet som godkjenner valg av veileder. Av praktiske grunner, de fleste av våre veiledere er fra Oslo eller Bergen, vil dette kravet også være vanskelig å følge opp. 
Forskriften gir også kandidaten muligheten til å velge å søke om opptak på bakgrunn av en skisse til et prosjekt. Det vil være svært problematisk å vurdere eksterne søkere på grunnlag av en skisse. I tillegg mener vi at det er uheldig at de første seks månedene av doktorgrads-perioden skal brukes til å utarbeide en prosjektbeskrivelse. 
Vi ber om at forskriften endres på dette punktet, slik at det blir opp til de enkelte fakultetene å avgjøre dette.

§ 10 (doktorgradsprogrammets pkt. 7)
I følge forskriften skal minst en av veilederne være ansatt ved institusjonen. 
Jur-faks kommentarer:
Vår praksis og vårt  doktorgradsprogram er i strid med forskriften her. Vi har ikke kapasitet til å veilede alle våre doktorgradsstudenter selv, til det har vi for få fast ansatte. Fakultetet jobber kontinuerlig med rekruttering til faste stillinger, og doktorgradsstudentene representerer det viktigste rekrutteringsgrunnlaget for oss. Tidligere har vi løst dette ved en bestemmelse om at doktorgradsstudenter med veileder fra de juridiske fakultetene i Oslo og Bergen, ikke trenger intern veileder i tillegg. Ved behov oppnevner vi imidlertid interne kontaktpersoner i tillegg til at alle følges opp av forskningsutvalget gjennom årlige fremdriftsrapporter og årlig medarbeidersamtale med FUs leder. 
Vi ber derfor om at ordlyden i forskriften endres fra ”skal” til ”normalt”.

§ 13 (doktorgradsprogrammets pkt. 8)
Muligheten til å kreve to prøveforelesninger er tatt bort i den nye forskriften. 
Jur-faks kommentarer:
I forslaget fra UHR er formuleringen ”minst en godkjent prøveforelesning” beholdt. Dette ble diskutert i det sentrale FU, og i følge våre to representanter var det enighet om at det skulle være opp til det enkelte fakultet å bestemme antall prøveforelesninger. I administrasjonens saksforelegg til universitetsstyret er også formuleringen ”minst en godkjent prøveforelesning” beholdt. Det går ikke frem at dette har vært diskutert i universitetsstyret og vi ber derfor om tilbakemelding på om dette er endret administrativt. Vi kan også nevne at både juridisk fakultet i Oslo og i Bergen har beholdt to prøveforelesninger (men dette er hjemlet i deres sentrale forskrifter, som gir det enkelte fakultet anledning til å avgjøre dette).  
Vi ber om at forskriften endres slik at vi får anledning til å kreve to prøveforelesninger.

Vennlig hilsen
	Tore Henriksen
	

	Dekan
	Christin Skjervold

	
	førstekonsulent

	
	


Doktorgradsprogram for PhD-graden ved Det juridiske fakultet, Universitetet i Tromsø

Doktorgradsprogrammet er fastsatt med hjemmel i forskriften for graden philosophiae doctor (PhD) ved Universitetet i Tromsø, ved​tatt av styret ved Universitetet i Tromsø 19. juni 2003, og med hjemmel i endringer i forskriften vedtatt av Universitetsstyret 18. september 2003.

1. Formål (forskriftens § 2)

Doktorgradsutdanningen ved Det juridiske fakultet tar sikte på å lede frem til graden PhD. i rettsvitenskap.. Doktorgradsprogrammet skal også gi grunnlag for en selvstendig og reflektert forståelse av rettsvitenskapelig forskning i bred forstand og av rettens rolle i samfunnet gjennom fordypning i teoretiske og metodologiske emner.

I tillegg til å kvalifisere for forskningsvirksomhet, har utdanningen til PhD-graden som formål å kvalifisere til høyere dommerembeter, og andre stillinger i privat og offentlig sektor hvor det stilles høye krav til vitenskapelig innsikt.

2. Omfang og innhold (forskriftens § 4)

Doktorgradsprogrammet er lagt opp innen rammen av en tre års forskerutdanningsperiode som inneholder følgende komponenter:

· Opplæringsdel tilsvarende ett semester/30 studiepoeng

· Arbeidet med avhandlingen tilsvarende fem semester/150 studiepoeng.

For PhD-studenter som er ansatt i begynnerstillinger (NFR-stipend, universitetsstipend o. lign.) kommer pliktarbeid tilsvarende ett år i tillegg. Reglene for pliktarbeid for stipendiater er ikke en del av studieplanen, men kan fås ved henvendelse til fakultetet.

Avgjørelser om annen tidsnormering treffes av fakultetet. 

3. Opptak (forskriftens § 5)

Forskningsutvalget ved Det juridiske fakultet avgjør søknad om opptak til PhD-studiet. Utvalget skal også godkjenne søkers plan for studiet og oppnevne veileder(e). Søknad om opptak skrives på eget skjema og sendes fakultetet v/forskningsutvalget.

Søkeren må ha graden cand. jur. eller 5-årig mastergrad i rettsvitenskap. Fakultetet kan i det enkelte tilfelle godkjenne annen eksamen som grunnlag for opptak. Utdanninga må være av en slik art at det kvalifiserer for utføring av doktorgradsprosjektet. For å bli tatt opp på doktorgradsstudiet må søkeren også dokumentere tilstrekkelig potensial for forskning. Ved vurderingen av om søkeren er kvalifisert for opptak, legges bl. a. vekt på kvaliteten av tidligere skriftlige arbeider og karakteren ved den eksamen som danner grunnlag for opptaket.

Ved søknad kan kandidaten levere skisse til prosjektbeskrivelse, men det skal da utarbeides en fullstendig prosjektbeskrivelse innen tre måneder etter opptak.

Prosjektbeskrivelsen

Prosjektbeskrivelsen skal være på maksimalt 10 sider og bør inneholde opplysninger om følgende punkt:

· Søkeren må dokumentere kjennskap til forskningsområdet.

· Problemstillingen må være klart fremstilt og tilfredsstillende avgrenset.

· Det må redegjøres for de metoder og teorier som tenkes brukt eller utviklet. Det bør også gå frem hvor godt disse er egnet til å besvare problemstillingen.

· Det må formuleres et konkret og etterprøvbart hovedmål som gir en beskrivelse av hva slags resultater som forventes oppnådd i prosjektperioden, og etterprøvbare delmål som leder frem til hovedmålet.

For søkere som er tilsatt i begynnerstilling, er prosjektbeskrivelsen som følger søknad om opptak til doktorgradsprogrammet vanligvis den samme som søkeren har fått vurdert i forbindelse med stipendsøknaden. Andre søkere til doktorgradsprogrammet skal også legge ved en egen prosjektbeskrivelse.

4. Avtaler (forskriftens § 6)

Tilsettingsforhold, avtaler om opptak til PhD-studiet, avtaler om veiledning og avtaler om ekstern institusjon der vedkommende er involvert som finansieringskilde, arbeidsgiver og/eller som arbeidssted for doktorgradsstudenten, følger de til enhver tid gjeldende bestemmelser for dette, bl. a. i doktorgradsforskriften.

5. Opplæringsdelen (forskriftens § 7)

Generelt

Opplæringsdelen av PhD-studiet omfatter til sammen et semesters fulltids studium, jf. doktorgradsforskriften § 7. Opplæringsdelen er normert til 30 studiepoeng. Sammen med avhandlingen utgjør PhD-studiet 180 studiepoeng. Opplæringsdelen er obligatorisk for alle kandidatene som er tatt opp til doktorgradsstudiet, og skal normalt gjennomføres i løpet av de to første årene. 

Opplæringsdelen består av allmenne og spesielle forskerkurs og seminarer, inkludert prosjektfremleggelser og anbefalt lesepensum. Den undervisning kandidaten gir, inngår også som en del av doktorgradsutdanningen (trening i faglig formidling).

Kurs og seminarer

Det juridiske fakultet har gjennom forskningsutvalget ansvar for å tilby doktorgradsstudentene relevante forskerkurs jevnlig i løpet av prosjektperioden. Dette skal skje både i form av å arrangere lokale kurs, og ved å legge forholdene til rette for studentenes deltakelse på nasjonale, nordiske og internasjonale kurs.

Inntil fullført forskeropplæring er godkjent, er det obligatorisk for doktorgradsstudentene å delta på følgende forskerkurs/seminarer:

· All lokal forskeropplæring – likevel ikke flere enn seks prosjektpresentasjoner i løpet av toårsperioden.

· Nasjonale doktorandseminarer.

· Minst et nordisk eller et internasjonalt seminar/konferanse/workshop.

Det er forskningsutvalget som på vegne av fakultetsstyret gir dispensasjon fra kravet om obligatorisk deltakelse. Tilsvarende er det leder for forskningsutvalget som i det enkelte tilfellet kan gi dispensasjon fra kravet om å delta på lokale kurs. Forskningsutvalget godkjenner eventuell annen opplæring.

I henhold til doktorgradsforskriftens § 7 skal det også gis tilbud i vitenskapsteori og etikk som en del av opplæringsdelen.

Dersom det er flere søkere til eksterne forskerutdanningskurs enn fakultetet har plasser, skal forskningsutvalget prioritere søkerne. De som er tatt opp på doktorgradsprogrammet og ikke har fullført opplæringsdelen skal ha fortrinnsrett. Utvalget skal ellers legge vekt på følgende kriterier:

· Avhandlingstema sett i relasjon til tema på kurset.

· Tidligere deltakelse på seminar/tidligere forskningsopphold andre steder.

Prosjektpresentasjon

Doktorgradsstudenten skal i løpet av studiet legge frem prosjektet sitt en til to ganger – første gang i løpet av første studieår. Ved første gangs fremleggelse skal studenten presentere et notat om spesielle metodespørsmål som avhandlingsarbeidet reiser. 
Anbefalt lesepensum

Forskningsutvalget vedtar et anbefalt lesepensum som skal være til hjelp i tilegnelsen av rettsvitenskapelig metode og vitenskapsteori.

Godkjenning av gjennomført opplæringsprogram

Etter doktorgradsforskriften § 7 er gjennomført og godkjent opplæringsprogram et vilkår for å kunne levere doktorgradsarbeidet til bedømmelse.

Lederen av forskningsutvalget ved fakultetet godkjenner gjennomført opplæringsprogram etter søknad fra doktorgradsstudenten. Søknaden skal inneholde en uttømmende liste over de seminarer, kurs, forelesninger o. l. som studenten har deltatt på. Studenten oppfordres derfor til å føre journal over sin forskeropplæring.

Forskningsutvalget er underinstans ved eventuell klage i sak om godkjenning av gjennomført forskeropplæring. 
6. Avhandlingen (forskriftens § 9)

Avhandlingen må tilfredsstille de vitenskapelige krav som fagmiljøet stiller til en norsk juridisk doktoravhandling. Kravene må likevel ikke settes høyere enn at det normalt skal være praktisk mulig å gjennomføre avhandlingsarbeidet i løpet av normert studietid. Det anbefales at avhandlingen er på 250 – 400 sider.

Kravet til vitenskapelighet innebærer bl. a. at avhandlingen må ligge på et høyt nivå når det gjelder problemformulering, begrepsmessig presisering og metodisk og teoretisk grunnlag, og at det må stilles store krav til dokumentasjon, objektivitet, åpenhet og fullstendighet. Jf. doktorgradsforskriftens § 9.

Fakultetsstyret har i møte 18.6.97 gjort følgende vedtak:

”1. Fakultetsstyret slutter seg til prinsipp og hovedsynspunkt som legges til grunn i 

      innstilling av 05.04.97 fra professorene Krüger, Selvik og Skoghøy.

2. Innstillingen gjøres kjent for alle kandidater, veiledere og medlemmer av de sakkyndige  

    bedømmelseskomiteene.

3. Fakultetsstyret forutsetter at prinsippene og hovedsynspunktene i innstillingen   

    legges til grunn for veilederne og bedømmelseskomiteene i deres arbeid.”
7. Veiledning (forskriftens § 10)

I forbindelse med søknad om opptak kan kandidaten foreslå veileder(e). Fakultetet eller det organ som fakultetet bestemmer, oppnevner veileder(e). Samlet veiledning skal normalt utgjøre 200 timer fordelt på fire år. Veiledningstiden kan utvides etter søknad.

Veileder skal (fra Avtale om faglig veiledning…, § 5):

· gi råd om formulering og avgrensing av tema og problemstilling

· drøfte og vurdere hypoteser og metoder

· gi hjelp til orientering i faglitteratur og datagrunnlag (bibliotek, arkiv, etc.)

· drøfte opplegg og gjennomføring av fremstillingen (disposisjon, språklig form, dokumentasjon m.v.)

· holde seg orientert om fremdriften i kandidatens arbeid og vurdere den i forhold til arbeidsplanen

· hjelpe med å føre kandidaten inn i relevante vitenskapelige miljøer

· drøfte resultater og tolkningen av disse

· gi kandidaten veiledning i forskningsetiske spørsmål knyttet til avhandlingen

Studenten skal innen 31. desember hvert år, sammen med veileder(e), avgi skriftlig rapport og fremdriften i prosjektet til fakultetet, jf. § 11. Slik rapportering skal skje på eget skjema utarbeidet av forskningsutvalget. Med utgangspunkt i fremdriftsrapporten skal kandidaten ha en årlig medarbeidersamtale med FUs leder.

Er studenten misfornøyd med veiledningen, skal dette tas opp med fakultetet. Fakultetet kan oppnevne ny(e) veileder(e).

8. Bedømmelse (forskriftens § 13)

Doktorgraden i rettsvitenskap tildeles på grunnlag av:

· Godkjent vitenskapelig avhandling og et tilfredsstillende forsvar i en offentlig disputas.

· Godkjent gjennomføring av opplæringsprogrammet, evt. Annen godkjent faglig skolering eller kompetanse.

· En godkjent prøveforelesning over oppgitt emne, og en godkjent prøveforelesning over selvvalgt emne.

9. Innlevering og oppnevning av bedømmelseskomité (forskriften §§ 14 og 15)

Søknaden om å få avhandlingen bedømt, rettes til fakultetet. Fem eksemplarer av avhandlingen skal følge med søknaden.

Dersom avhandlingen godkjennes, skal kandidaten levere minst 50 eksemplarer av avhandlingen. 

10. Komiteens arbeid (forskriftens § 16)

Komiteen skal normalt avgi begrunnet innstilling innen 3 mnd. om hvorvidt arbeidet er verdig til å forsvares for doktorgraden.

11. Komiteens innstilling og behandling av innstillingen (forskriftens § 17)

Dekan ved Det juridiske fakultet kan godkjenne en komitéinnstilling som enstemmig konkluderer med at avhandlingen er verdig til å forsvares for graden PhD. Dersom dekan finner at det er gjort feil i innstillingen av betydning for hvorvidt avhandlingen finnes verdig til å forsvares for graden PhD, skal saken behandles av fakultetsstyret.

Dersom fakultetsstyret finner at det er gjort feil i innstillingen av betydning for hvorvidt avhandlingen finnes verdig for forsvar for graden PhD, kan fakultetsstyret enten sende saken tilbake til bedømmelseskomiteen for ny vurdering med ny frist eller oppnevne ny bedømmelseskomité.

Dersom det foreligger dissens i komiteen, kan fakultetsstyret avgjøre saken på det foreliggende grunnlag, oppnevne ny bedømmelseskomité eller innhente uttalelse fra to ekstraordinære sakkyndige. De ekstraordinære sakkyndige skal ikke være ansatt ved Universitetet i Tromsø og de skal ikke ha hatt befatning med avhandlingen tidligere. De skal ikke tre sammen som komité, men gi selvstendige vurderinger av avhandlingen og konkludere med et klart votum.

Når fakultetsstyret har innhentet uttalelse fra ekstraordinære sakkyndige, eller innstilling fra ny bedømmelseskomité, skal det avgjøre saken på dette grunnlag.

Doktoranden skal underrettes om de saksbehandlingsskritt fakultetsstyret eller dekan foretar.

12. Prøveforelesninger og disputas (forskriftens § 18)

Dersom arbeidet finnes verdig til å forsvares for doktorgraden, avsluttes doktorgradsutdanningen med to offentlige prøveforelesninger, en over oppgitt emne og en over selvvalgt emne. Prøveforelesning over selvvalgt emne holdes først. Doktoranden meddeler tittel på prøveforelesning over selvvalgt emne til fakultetet en måned før disputasen. Emne for prøveforelesning over oppgitt emne, bestemmes av bedømmelseskomiteen og kunngjøres for kandidaten 14 dager før forelesningen. Prøveforelesningene skal være på 45 minutter med ytterligere 5 – 10 minutter til spørsmål fra bedømmelseskomiteen og andre.

13. Disputas (forskriftens § 19)

Under disputasen er det doktoranden som gjør rede for hensikten med og resultatene av den vitenskapelige undersøkelsen.

14. Kreering og diplom/vitnemål (forskriftens § 20)

15. Klage (forskriftens § 21)

